《题仙山楼观图》
明代·刘师邵

宇宙开新域，星辰隐上台。群峰罗窈窕，列嶂拥崔嵬。

玉观参差耸，琳宫次第开。佩声霞外响，幢影日边来。

王母回鸾驭，秦娥集凤台。悬枝珠作网，缀地锦为苔。

树挽千峰雾，泉轰万壑雷。地疑连阆苑，山似接蓬莱。

真境殊难遇，新诗岂易裁。抽毫聊短述，深愧谪仙才。

作者简介：姓亦作镏。明浙江山阴人，祖籍洛阳。字师邵。刘绩子。曾游京师，徐有贞等欲荐之，力辞，归里讲学教授，弟子知名者甚众。生平潜心经史，工诗文，与祖、父皆以文学名世，人称三刘。有《卢湖稿》、《纪游稿》。